Neðri-Dalur er með Geysissvæðið nánast í bakgarðinum hjá sér . Mynd / Stakfell Jörðin Neðri-Dalur í Biskupstungum er enn óseld en hún er 1.200 hektarar að stærð og sú næsta við Geysissvæðið í Haukadal . Þetta staðfestir Þorlákur Ómar Einarsson , framkvæmdastjóri fasteignasölunnar Stakfells , og segir engar frekari viðræður hafa átt sér stað við kínverska fjárfesta sem lýstu síðasta sumar yfir áhuga á að skoða kaup á jörðinni . „ Það hefur ekkert gerst enn sem komið er . Það má segja að þetta sé á sama stað og í ágúst en þetta tekur allt langan tíma og mælt í mörgum mánuðum frekar en vikum , “ segir Þorlákur . Fréttablaðið greindi í lok ágúst síðastliðins frá áhuga kínverskra fjárfesta á jörðinni . Kom þá fram að ásett verð væri 1,2 milljarðar króna og að fjárfestarnir horfðu helst til staðsetningar jarðarinnar og þess að þar er heitt vatn . Fasteignasali hjá Stakfelli sagði þá að Kínverjarnir vildu byggja upp ferðamannatengda starfsemi en fasteignasalan hafði þá útbúið sölukynningu á íslensku og ensku . Átta bræður eiga jörðina og ætla þeir að taka smá skika fyrir sumarbústaði sína . Þorlákur segir ekki koma til greina að lækka verðið . „ Nei , ég gef ekkert eftir . Ekki gramm . Enda er þetta perla sem mun seljast að lokum og við þurfum bara einn kaupanda og hann kemur , “ segir Þorlákur .